Dogter loof beloning uit ná aanval op ouers in Namibië | Maroela Media
Willem Burger ná die aanval. Foto: Verskaf
Hannelie de Lange het 'n beloning van N$20 000 (R20 000) uitgeloof nadat haar pa en sy vrou erg aangeval is in hul huis in Lüderitz, Namibië.
De Lange, wat ook in Lüderitz woon en saam met haar pa die OK Grocer besit, het aan Maroela Media gesê dit was haar pa, Willem Burger (70), se beurt om Vrydagoggend die winkel oop te sluit. Volgens De Lange is haar pa aangeval toe hy omstreeks 05:15 sy huis se motordeur oopgemaak het. "Twee mans het ingestorm en my pa met kieries begin slaan tot hy bewusteloos was."
Burger het weer sy bewussyn herwin waarna hy vir sy vrou, Alta (70), wat bo in die huis was, geskree het om die rewolwer te kry. Een van die aanvallers was egter reeds bo by Alta en besig om haar ook met 'n kierie aan te rand. "Hulle het my pa en tannie Alta deur die huis gesleep en tannie Alta moes beddegoed en ander huisgoedere vir hulle in sakke pak. Hulle het vir my pa gesê om die kluis oop te sluit, maar hy het nie sy bril opgehad nie en dus gesukkel. Hulle het ook gedreig om tannie Alta te verkrag."
Volgens De Lange het die aanvallers Alta met 'n plastieksak op haar kop gebrand om Burger te dwing om die kluis oop te sluit. Burger kon later daarin slaag om die kluis oop te sluit en die mans het vuurwapens en kontant gevat. Burger en sy vrou is in die badkamer vasgebind. Alta kon daarin slaag om haar los te wikkel waarna sy Burger losgemaak het en na vriende se huis gehardloop het om die polisie te ontbied.
De Lange het gesê haar pa het erge hoofbeserings opgedoen en dat sy arm steeds geswel is soos hy probeer keer het toe hulle hom met die kieries geslaan het. Alta moet intussen 'n spesialis spreek nadat haar kakebeen vermoedelik in die aanval gekraak of gebreek is. Albei het ook kneusplekke en ander beserings oor die lyf opgedoen.
Alta Burger ná die aanval. Foto: Verskaf
Volgens De Lange is die twee mans wat haar pa en sy vrou aangeval het, dieselfde twee mans wat die egpaar sowat drie maande terug ook probeer aanval het. De Lange het gesê haar pa en sy vrou het die spesifieke aand by die huis gekom. Alta was bo-op die stoep toe sy twee mans met balaklawas aan in die erf gesien het. Alta het geskree en die mans het gevlug. "Sy het vir hulle geskree: 'Ons gaan julle vrek maak!' Die twee mans wat hulle Vrydag aangeval het, het tydens die aanval vir my pa en tannie Alta gesê: 'Julle het mos gesê julle gaan ons vrek maak, nou wys ons julle hoe maak ons julle vrek!'"
De Lange het gesê die polisie het reeds twee van die vuurwapens wat gesteel is, teruggekry. Sy het gesê sy is seker die polisie sal die mans wat haar pa en sy vrou aangeval het, vastrek. "Lüderitz is oor die algemeen 'n baie rustige dorp. Die gemeenskap staan almal saam."
Enigiemand met inligting oor die voorval kan 'n e-pos stuur aan De Lange by [email protected]
Berigopsteller, waarom praat jy sonder enige respek van haar as 'De Lange' en nie soos sy verdien bloot 'Hannelie' nie? Die karakters is presies ewe veel (8) so jy het net soveel tikwerk. Lees jou eie berig nou weer maar vervang De Lange met Hannelie en sien hoeveel vriendeliker dit lees. Jy hoef nie die res van die mediaskrywers se gewoontes en standaarde slaafs na te volg nie. Inteendeel, jy kan nuwe standaarde tot gevolg hê. Glo my, dit irriteer nie net vir my.
Ag kerm ou dave alweer oor n pot snot. Word tog groot.
Such senseless attacks on the defenceless and frail old folks through the brutal acts of these hooligans and cowards left much to be desired and, of course have the one or other psychological effects on all of us with a genuine feeling towards your own and neighboor regardless of who they are. These senseless attacks on our elderly need to stop and to be seriously addressed by us all.
Werklik! Waaroor gaan die berig. Oor die regte of verkeerde manier van beriggewing of die Aanval wat plaasgevind het ! Die aanvalle word meer en meer oral op witmense gedoen met verhoogde martelings. Espreek dit en los julle verdomde gekibbel oor hoe jy die inhoud opdis!!